REGOLAMENT DELEGAT TAL-KUMMISSJONI (UE) 2022/1012

tas-7 ta’ April 2022

li jissupplimenta r-Regolament (KE) Nru 561/2006 tal-Parlament Ewropew u tal-Kunsill fir-rigward tal-istabbiliment ta’ standards li jispeċifikaw il-livell ta’ servizz u s-sigurtà ta’ żoni ta’ parkeġġ sikuri u siguri u fir-rigward tal-proċeduri għaċ-ċertifikazzjoni tagħhom

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 561/2006 tal-Parlament Ewropew u tal-Kunsill tal-15 ta’ Marzu 2006 dwar l-armonizzazzjoni ta’ ċerta leġiżlazzjoni soċjali li għandha x’taqsam mat-trasport bit-triq u li jemenda r-Regolamenti tal-Kunsill (KEE) Nru 3821/85 u (KE) Nru 2135/98 u li jħassar ir-Regolament tal-Kunsill (KEE) Nru 3820/85 (1), u b’mod partikolari l-Artikolu 8a(2) tiegħu,

Billi:

(1) F’konformità mal-Artikolu 8 tar-Regolament (KE) Nru 561/2006, is-sewwieqa tat-trasport bit-triq iridu jieħdu perjodi ta’ mistrieħ ta’ kuljum u ta’ kull ġimgħa. Xi wħud minn dawn il-perjodi ta’ mistrieħ spiss jitqattgħu fit-triq, b’mod partikolari f’każijiet fejn is-sewwieqa jkunu involuti f’operazzjonijiet ta’ trasport internazzjonali fuq distanzi twal. Għalhekk huwa ta’ importanza kbira li s-sewwieqa jkollhom aċċess għal żoni ta’ parkeġġ fejn ikunu jistgħu jistrieħu b’mod sikur, b’faċilitajiet xierqa għalihom sabiex ikunu jistgħu jaċċessaw is-servizzi li jkollhom bżonn.

(2) L-Artikolu 8a(1) tar-Regolament (KE) Nru 561/2006 jistabbilixxi lista ta’ rekwiżiti li ż-żoni ta’ parkeġġ aċċessibbli għas-sewwieqa involuti fit-trasport ta’ merkanzija u passiġġieri bit-triq iridu jissodisfaw sabiex jiġu ċċertifikati bħala żoni ta’ parkeġġ sikuri u siguri, fir-rigward tal-livelli ta’ servizz u sigurtà ta’ tali żoni ta’ parkeġġ.

(3) Studju tal-2019 tal-Kummissjoni dwar żoni ta’ parkeġġ sikuri u siguri fl-Unjoni (2), irrikonoxxa n-nuqqas sinifikanti ta’ tali faċilitajiet. Huwa ppreżenta wkoll xi proposti, inkluż fir-rigward ta’ standards għal żoni ta’ parkeġġ sikuri u siguri u proċeduri ta’ ċertifikazzjoni.

(4) Minħabba n-nuqqas attwali ta’ żoni ta’ parkeġġ sikuri u siguri fl-Unjoni, jenħtieġ li l-iżvilupp ta’ tali faċilitajiet jiġi mħeġġeġ fil-livell tal-Unjoni sabiex jiġi żgurat li s-sewwieqa tat-trasport bit-triq ikollhom aċċess għalihom kull meta jieqfu tul it-toroq tal-Unjoni.

(5) Sabiex jiġi stimulat l-iżvilupp ta’ żoni ta’ parkeġġ sikuri u siguri, huwa meħtieġ li jiġi żviluppat qafas komuni fil-livell tal-Unjoni sabiex jiġi żgurat li s-settur ikollu aċċess għal informazzjoni ċara u armonizzata dwar żoni ta’ parkeġġ sikuri u siguri madwar l-Unjoni.

(6) Sabiex jittejbu l-kundizzjonijiet tax-xogħol tas-sewwieqa tat-trasport bit-triq f’konformità mar-Regolament (KE) Nru 561/2006, jenħtieġ li jkun hemm disponibbli livell minimu komuni ta’ servizzi fiż-żoni ta’ parkeġġ sikuri u siguri kollha, irrispettivament mil-livell ta’ sigurtà tagħhom.

(7) Fid-dawl tan-numru dejjem akbar ta’ inċidenti ta’ kriminalità relatata mal-merkanzija li jaffettwaw lis-sewwieqa tat-trasport bit-triq, is-sigurtà tas-sewwieqa tat-trasport bit-triq jenħtieġ li tissaħħaħ sabiex jiġi żgurat li jistrieħu mingħajr stress u li ma jakkumulawx l-għeja. L-għoti ta’ kundizzjonijiet tajbin ta’ mistrieħ lis-sewwieqa f’żoni ta’ parkeġġ sikuri u siguri huwa kruċjali sabiex tiġi żgurata s-sikurezza fit-toroq u jitnaqqas ir-riskju ta’ aċċidenti minħabba l-għeja.

(8) Żoni ta’ parkeġġ sikuri u siguri huma essenzjali għas-sewwieqa u għall-impriżi tat-trasport sabiex jipproteġu t-tagħbijiet tagħhom kontra l-kriminalità relatata mal-merkanzija. Minħabba d-diversità tan-negozji u tal-merkanzija ttrasportata, l-operaturi tat-trasport u s-sewwieqa jista’ jkollhom bżonn ta’ żoni ta’ parkeġġ b’livelli differenti ta’ sigurtà, skont il-merkanzija li jkunu qed iġorru. Għalhekk, l-istandards tal-Unjoni jenħtieġ li jipprovdu għat-tipi differenti ta’ negozji, u ż-żoni ta’ parkeġġ jenħtieġ li jipprovdu livelli minimi differenti ta’ sigurtà.

(9) Is-sigurtà taż-żoni tal-parkeġġ jenħtieġ li tinkiseb billi jiġi żgurat li t-tagħmir u l-proċeduri xierqa ta’ sigurtà jkunu fis-seħħ madwar il-perimetru tiegħu, fiż-żona tal-parkeġġ innifisha u fil-punti tad-dħul u tal-ħruġ. Il-proċeduri tal-persunal jenħtieġ li jkunu fis-seħħ ukoll sabiex jiġi żgurat li jiġu adottati miżuri ta’ prevenzjoni tar-riskju, u sabiex jittaffew il-konsegwenzi tal-inċidenti meta jseħħu.

(10) Sabiex jiġu pprovduti t-trasparenza u ċ-ċertezza għall-utenti ta’ żoni ta’ parkeġġ sikuri u siguri, jenħtieġ li ż-żoni ta’ parkeġġ jiġu ċċertifikati minn korp ta’ ċertifikazzjoni indipendenti, f’konformità mal-proċeduri definiti fil-livell tal-Unjoni. Il-proċeduri ta’ ċertifikazzjoni dwar l-awditi, l-awditi mill-ġdid u l-awditi mhux imħabbra għal żoni ta’ parkeġġ sikuri u siguri jenħtieġ li jiġu speċifikati b’mod ċar sabiex jiġi żgurat li l-operaturi taż-żoni tal-parkeġġ ikunu jafu kif japplikaw għaċ-ċertifikazzjoni jew għaċ-ċertifikazzjoni mill-ġdid. Jenħtieġ li jiġi żgurat ukoll li jintużaw proċeduri adegwati meta jinstab li żona tal-parkeġġ sikura u sigura ma tibqax konformi mal-livell ta’ servizz jew ta’ sigurtà li tkun ġiet iċċertifikata għalih.

(11) Jenħtieġ li jkun hemm disponibbli mekkaniżmi tal-ilmenti għall-utenti ta’ żoni tal-parkeġġ sikuri u siguri sabiex jirrapportaw dwar in-nuqqas ta’ konformità.

(12) Il-korpi ta’ ċertifikazzjoni jenħtieġ li jkunu jistgħu joħorġu ċertifikati tal-awditjar lill-operaturi u li jikkomunikaw dik l-informazzjoni lill-Kummissjoni, sabiex il-lista ta’ żoni ta’ parkeġġ sikuri u siguri fuq is-sit web uffiċjali rilevanti tkun tista’ tinżamm aġġornata.

(13) Sabiex jitqies l-iżvilupp rapidu tat-teknoloġiji diġitali u sabiex il-kundizzjonijiet tax-xogħol tas-sewwieqa jkunu jistgħu jittejbu kontinwament, il-Kummissjoni jenħtieġ li tivvaluta r-rilevanza tar-rieżami tal-istandards armonizzati u tal-proċeduri ta’ ċertifikazzjoni mhux aktar tard minn erba’ snin wara l-adozzjoni ta’ dan l-att,

ADOTTAT DAN IR-REGOLAMENT:

Artikolu 1 Livelli ta’ sigurtà u ta’ servizz Sabiex tiġi ċċertifikata bħala żona ta’ parkeġġ sikura u sigura msemmija fl-Artikolu 8a(1) tar-Regolament (KE) Nru 561/2006, żona ta’ parkeġġ għandha tissodisfa l-istandards li ġejjin (a) l-istandards kollha dwar il-livell minimu ta’ servizz stabbiliti fit-Taqsima A tal-Anness I ta’ dan ir-Regolament; (b) l-istandards kollha ta’ wieħed mil-livelli ta’ sigurtà stabbiliti fit-Taqsima B tal-Anness I ta’ dan ir-Regolament.

Artikolu 2 Proċeduri ta’ ċertifikazzjoni Iċ-ċertifikazzjoni taż-żoni ta’ parkeġġ bħala żona ta’ parkeġġ sikura u sigura msemmija fl-Artikolu 8a(1) tar-Regolament (KE) Nru 561/2006 għandha tikkonforma mal-istandards u l-proċeduri stabbiliti fl-Anness II ta’ dan ir-Regolament.

Artikolu 3 Klawsola ta’ reviżjoni Mhux aktar tard mis-7 ta’ April 2026, il-Kummissjoni għandha tivvaluta jekk l-istandards u l-proċeduri ta’ ċertifikazzjoni previsti fl-Annessi I u II għandhomx bżonn jiġu emendati fid-dawl tal-iżviluppi teknoloġiċi eżistenti, u sabiex il-kundizzjonijiet tax-xogħol tas-sewwieqa jittejbu fuq bażi kontinwa.

Artikolu 4 Dħul fis-seħħ Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, is-7 ta’ April 2022. Għall-Kummissjoni Il-President Ursula VON DER LEYEN

(1) ĠU L 102, 11.4.2006, p. 1.

(2) Commission Study on safe and secure parking places for trucks (2019). Disponibbli fuq:

https://sstpa.eu-study.eu/download/19/final-report/1188/final-report-sstpa-28022019-isbn.pdf